Virallinen lehti nro C 142 , 21/05/1999 s. 0119



KIRJALLINEN KYSYMYS P-3316/98 esittäjä(t): Nelly Maes (ARE) komissiolle (27. lokakuuta 1998) Aihe: Flaamilainen lannoitteita koskeva toimintaohjelma (MAP) ja nitraattien aiheuttamasta vesien pilaantumisesta annetun direktiivin 91/676/ETY täytäntöönpano Flanderissa Komissio teki Belgian kuningaskunnalle 28. toukokuuta 1995 ja 28. lokakuuta 1997 osoittamissaan kirjeissä huomautuksia nitraateista annetun direktiivin 91/676/ETY(1) soveltamisesta Brysselin pääkaupunkialueella ja Flanderin alueella. Perustamissopimuksen 169 artiklan mukaan asiasta vastaavat viranomaiset ovat velvollisia vastaamaan Euroopan komission antamiin huomautuksiin syistä, joiden vuoksi kyseistä direktiiviä ei ole pantu täytäntöön. Tärkeimmät huomautukset koskivat herkkien alueiden osoittamisen laiminlyöntiä, hyvien maatalouden toimintaohjeiden puuttumista, direktiivin väärää ja puutteellista soveltamista kansalliseen lainsäädäntöön, hehtaaria kohden vuodessa sallitun typen määrän ylittämistä (Flanderissa jopa 450 kiloa joulukuuksi 1998 asetetun 210 kilon ylärajan sijaan) ja toimintaohjelman puuttumista. 1. Miten asiasta vastaavat Belgian, Flanderin ja/tai Brysselin viranomaiset ovat vastanneet komission 28. toukokuuta 1995 ja 28. lokakuuta 1997 toimittamiin kirjeisiin? 2. Ovatko asiasta vastaavat viranomaiset ryhtyneet toimiin komission antamien huomautusten mukaisesti? 3. Aikooko komissio ryhtyä oikeudellisiin toimiin mainitun direktiivin asianmukaiseksi täytäntöönpanemiseksi Flanderin alueella ja Brysselin pääkaupunkialueella? Jos se aikoo ryhtyä toimiin, millaiset nämä oikeudelliset toimet olisivat? Millainen niihin liittyvä aikataulu olisi? 4. Millaisia sanktioita komissio voi tässä tapauksessa langettaa? Komission jäsenen Ritt Bjerregaardinkomission puolesta antama vastaus (27. marraskuuta 1998) EY:n perustamissopimuksen 155 artiklan mukaan komissio huolehtii siitä, että toimielinten perustamissopimuksen nojalla antamia säännöksiä ja määräyksiä noudatetaan. Tämän artiklan nojalla komissio on joutunut tarkistamaan myös vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annetun neuvoston direktiivin 91/676/ETY täytäntöönpanon eri jäsenvaltioissa. Tässä yhteydessä komissio on käynnistänyt EY:n perustamissopimuksen 169 artiklassa säädetyn jäsenyysvelvoitteiden laiminlyöntiä koskevan menettelyn Belgiaa vastaan ja on päättänyt antaa asiasta perustellun lausunnon. Kuten komissio on todennut asiasta antamassaan lehdistötiedotteessa(2), perustellussa lausunnossa tuodaan esiin useita ongelmia, joita ovat erityisesti pilaantumisalttiiden vyöhykkeiden riittämätön määrä Flanderissa, valvonnan puuttuminen Brysselin alueella sekä toimintaohjelman puuttuminen Wallonian ja Brysselin alueilla. Jos Belgia ei noudata tätä perusteltua lausuntoa, komissio voi joutua pyytämään yhteisön tuomioistuimen päätöstä siitä, onko Belgia jättänyt täyttämättä sille kuuluvat velvollisuudet. On vielä syytä muistuttaa, että jäsenyysvelvoitteiden laiminlyöntiä koskevan menettelyn julkisuuteen sovellettavien sääntöjen mukaan näiden menettelyjen yksityiskohdat ovat luottamuksellisia. Jäsenvaltion tällaisen menettelyn yhteydessä esittämien huomautusten osalta kyseisen valtion viranomaiset voivat päättää siitä, ovatko nämä huomautukset yleisön saatavilla vai eivät. (1) EYVL L 375, 31.12.1991, s. 1. (2) IP/98-367, 7.7.1998.